Korinthos: Δεν Είναι Σύμπτωση
Ο πρωθυπουργός "στο μήνυμά του, άφησε να εννοηθεί ότι υπάρχει οργανωμένο σχέδιο εμπρηστών λέγοντας ότι δεν είναι σύμπτωση τόσες πολλές φωτιές την ίδια ώρα." (ΣΚΑΪ.gr)
Πράγματι, δεν είναι σύμπτωση ότι όταν μια πυρκαγιά δεν ελέγχεται πρώιμα, αυτή μπορεί να εξελιχθεί σε αληθινό εφιάλτη. Η χώρα δεν φείδεται ούτε ανθρώπινου δυναμικού ούτε υλικών μέσων πυρόσβεσης. Πιθανώς, να είμαστε και παγκόσμιοι πρωταθλητές. Αν όμως, η αντίδραση είναι καθυστερημένη και ασύντακτη, τότε ο έλεγχος έχει πια χαθεί. Κατά τη γνώμη μου, αυτό είναι το αίτιο της καταστροφής και είναι εξόχως πολιτικό.
Τα συνωμοσιολογικά τοιαύτα που εξεστόμισε ο κύριος πρωθυπουργός και τα οποία λόγω της έντασης των στιγμών θα βρουν πλείστα ευήκοα ώτα, είναι απλά ανοησίες. Το χειρότερο δε είναι ότι ούτε ο ίδιος τα πιστεύει. Γιατί αν πιστεύει πράγματι, ότι υπάρχει συντεταγμένο σχέδιο αποσταθεροποίησης της χώρας, σχέδιο που να μπορεί να δράσει ταυτόχρονα και συντονισμένα, σε πολυάριθμα σημεία της χώρας, αυτό σημαίνει ότι κάποια οργάνωση ή οργανισμός, με σημαντικά μέσα στη διάθεσή της, καλυπτόμενη από ενιαίο πολιτικό ή άλλο μανδύα, εκπόνησε και έθεσε σε λειτουργία αυτό το σχέδιο, απεργαζόμενη ίδια συμφέροντα, προφανώς σε βάρος της χώρας.
Που σημαίνει πως υπάρχουν δύο πιθανότητες: ή ένας ορατός και επίσημος πολιτικός σχηματισμός δρα αντεθνικά και προδοτικά, ή κάποιος αόρατος μηχανισμός, τρομοκρατικού τύπου, προφανώς χειρότερος από την 17η Νοέμβρη, έχει εμφανιστεί και πρέπει να αναλάβουμε δράση εναντίον του. Ίσως με μια δική μας εκδοχή του αμερικανικού 'war on terror'. Αμφότερα τα σενάρια δεν αντέχουν σε κριτική, τουλάχιστον όχι χωρίς απτά στοιχεία.
Προς το παρόν, έχει προσαχθεί μια 66χρονη γυναίκα από τη Ζαχάρω, που ίσως κατηγορηθεί για εμπρησμό από αμέλεια και ένας 65χρονος στην Αρεόπολη. Α, και κάποιος ψυχικά διαταραγμένος στην Αιγιαλία. Επίσης, κανένα επίσημο πόρισμα από την Πυροσβεστική (που ενέχει θέση προανακριτικής αρχής), δεν κατατέθηκε μέχρι σήμερα, είτε για φετινές φωτιές είτε για παλαιότερες, που να μιλά για έναν έστω εμπρησμό, (που κάποιες φωτιές προφανώς οφείλονται σε εκούσιο εμπρησμό από κακοήθεις που επιθυμούν να αλλάξουν τη χρήση της γης), πόσο μάλλον για συντονισμένο σχέδιο δράσης! Τα συμπεράσματα δικά σας.
Το δικό μου είναι πως ποτέ άλλοτε δεν χάθηκε τόσο εύκολα ο έλεγχος των εστιών. Το είδαμε και στην περιοχή μου όπου η φωτιά της Ακροκορίνθου διάβηκε με χαρακτηριστική άνεση την εξαιρετική αντιπυρική ζώνη που συνιστά μια εθνική οδός με οκτώ λωρίδες κυκλοφορίας και νησίδα ασφαλείας, συν τα πρανή. Τόσα πολλά παραδείγματα απώλειας του ελέγχου, δεν μπορεί να είναι σύμπτωση!
Αναρτήθηκε από Mike στις 8/25/2007 08:58:00 μ.μ.
Είναι πικρό και τραγικό να περιμένεις να βρέξει για να σωθείς και το μόνο που απασχολεί είναι το πως θα διαχειριστεί το πολιτικό κόστος. Την δε αντιπολίτευση, να απαντά στο ' Τι κάνεις Γιάννη;
Κουκιά σπέρνω'.
Κυριακή, 26 Αυγούστου 2007 - 10:52:00 μ.μ. EEST
Πολυ σωστες κ καθαρες σκεψεις μεσα σε τουτο τον καταιγισμο ασυναρτησιων καναλιων κ αρχων... Τα πραγματα ειναι συνηθως πιο απλα απο οτι θα ηθελαν καποιοι...Ας ειναι καλα ο Τζουμακας που εκανε τοτε την "καλη αρχη"κ αφησε τη δασοπυροσβεση στο ελεος της,με αποτελεσμα στις μερες μας να καταληγει..στη θαλασσα.Οσο για τις επομενες κυβερνησεις προδοτων που ανελαβαν...μαυρο και τιποτα αλλο.Οπως μαυρισαν τον τοπο κ τις ψυχες μας...Το χρωσταμε στους νεκρους μας...
Δευτέρα, 27 Αυγούστου 2007 - 1:26:00 π.μ. EEST
έχετε δίκιο για την αντιπολίτευση. Θα έπρεπε να είχε έγκαιρα επεξεργαστεί προτάσεις που σήμερα θα έκαναν τη διαφορά σε σχέση με τη 'μη δράση' της κυβέρνησης. Πού τέτοια τύχη όμως!
Δευτέρα, 27 Αυγούστου 2007 - 3:42:00 π.μ. EEST